अगर पब्लिक ओपिनियन लिया जाए तो यह निष्कर्ष निकलेगा कि इस देश में युद्ध के वक्त 'जय जवान' कहा जाता है और उसके बंद हो जाने पर 'हट जवान'। जब पब्लिक का यह रवैया है तो क्या उम्मीद की जा सकती है। सरकार तो अपनी ड्यूटी कर रही है। वह पॉलिसी बनाती है, लेकिन उसे लागू करने का काम तो ब्यूरोक्रेसी का है। दुनिया की सबसे भ्रष्ट ब्यूरोक्रेसी शहीदों को क्या देगी, वह तो उनके कफन से भी कमिशन खा सकती है। हम न पब्लिक पर निर्भर हैं न सरकार पर। हममें लड़ने का माद्दा है और हम अपनी लड़ाई खुद लड़ते हैं। आखिरी बार जब फोन पर अनुज से बात हुई थी तो मैंने उससे कहा कि बेटा जी-जान से लड़ना, युद्ध बंदी मत बनना। अपनी राइफल में एक गोली रहने देना और अगर युद्धबंदी बनने की नौबत आए तो खुद को गोली मार लेना। मैंने उससे यह भी कहा कि हार कर कभी घर मत लौटना, अगर हार कर लौटा तो मैं खुद तुझे गोली मार दूंगा। जवाब में अनुज ने कहा कि पापा मैं आपका बेटा हूं, जब तक आखिरी दुश्मन सिपाही को मार नहीं लेता मैं अपनी सांस नहीं छोडूंगा।